el el el el el id el el el el el el el el el el pt el el el el el el el el el el el el el el el el el el el el el el el el el el el el el el el el en el el el el el el en el el el el el el el el el el el en el el en el el en el el en el el el
Στα Κέντρα Υποδοχής και Ταυτοποίησης (ΚΥΤ) της Σάμου, Χίου, Λέσβου, Λέρου, Κω και Ορεστιάδας θα οδηγούνται αναγκαστικά στο εξής, ακόμη και με τη συνδρομή της αστυνομίας ή του λιμενικού, όλοι οι πρόσφυγες που έχουν φτάσει στην Ελλάδα και επιθυμούν να ζητήσουν άσυλο, συμπεριλαμβανομένων αυτών που βρίσκονται ήδη στην ενδοχώρα και αποτελούν το 63% των νέων αφίξεων τον τελευταίο χρόνο.
Σύμφωνα με την εγκύκλιο, η συντριπτική πλειονότητα των προσφύγων που φτάνουν σήμερα στην Ελλάδα από τα χερσαία σύνορα του Εβρου χωρίς να περάσουν από το ΚΥΤ στο Φυλάκιο Ορεστιάδας ή από άλλα νησιά όπου δεν υπάρχουν ΚΥΤ, όπως η Κρήτη και η Ρόδος, θα υποχρεώνονται τώρα να μεταφερθούν στο σύνολό τους στα ΚΥΤ των πέντε νησιών και της Ορεστιάδας προκειμένου να ζητήσουν άσυλο.
Η οδηγία αφορά όλους τους πρόσφυγες που προσέρχονται στα γραφεία ασύλου της ενδοχώρας για να καταθέσουν για πρώτη φορά αίτημα ασύλου, χωρίς να έχουν ταυτοποιηθεί προηγουμένως σε κάποιο ΚΥΤ. Αφορά επίσης αυτούς που έχουν καταφέρει να προκαταγραφούν μέσω της ειδικής ηλεκτρονικής εφαρμογής του υπουργείου Μετανάστευσης και Ασύλου ή έχουν καταφέρει να κλείσουν ραντεβού με την υπηρεσία στην ενδοχώρα μέσω Skype για να γίνει η πλήρης καταγραφή του αιτήματός τους και να προμηθευτούν την κάρτα αίτησης ασύλου.
Εξαιρούνται μόνο όσοι καταθέτουν το λεγόμενο μεταγενέστερο αίτημα ασύλου, δηλαδή συμπληρωματικό αίτημα με νέα στοιχεία, μετά την απόρριψη προηγούμενου αιτήματος, και οι ασυνόδευτοι ανήλικοι πρόσφυγες.
Σύμφωνα με τις διευκρινίσεις που έστειλε ο διοικητής της υπηρεσίας Ασύλου Μάριος Καλέας:
«Σε περίπτωση προσέλευσης ατόμου που δεν έχει συμμετέχει κατά το παρελθόν σε διαδικασίες υποδοχής και ταυτοποίησης, ο/η ενδιαφερόμενος/η θα ενημερώνεται ότι δύναται να υποβάλει αίτημα καταγραφής, στο πλαίσιο της ενιαίας καταγραφής, ΜΟΝΟ εντός των ΚΥΤ: Φυλάκιο Ορεστιάδας, Ζερβού Σάμου, ΒΙΑΛ Χίου, Μαυροβουνίου Λέσβου, Λέρου, Κω. Παρομοίως, και όσοι/ες κάνουν χρήση της διαδικασίας αυτοκαταγραφής, θα εξυπηρετούνται μόνο εφόσον έχουν ταυτοποιηθεί κατά την είσοδό της στην ελληνική επικράτεια από τις Αρμόδιες Αρχές. Σε περίπτωση μη συμμόρφωσης των ενδιαφερομένων στα ως άνω περιγραφέντα και άρνησης αποχώρησης τους από τις εγκαταστάσεις των Γραφείων, ο/η Προϊστάμενος/η του Γραφείου κατ’εφαρμογή του άρθρου 39 προβαίνει σε ενημέρωση των αρμόδιων Αρχών για τη μεταφορά των εν λόγω σε ένα εκ των προαναφερθέντων Κέντρων Υποδοχής».
Για την κατάργηση της υποδοχής νέων αιτημάτων ασύλου από τα γραφεία της ενδοχώρας, ο κ. Γεωργιάδης επικαλείται διάταξη του νόμου Χρυσοχοίδη του Νοεμβρίου 2019, συγκεκριμένα τη το άρθρο 39, παρ. 1 του νόμου 4336/2019: «Στις διαδικασίες υποδοχής και ταυτοποίησης υποβάλλονται όλοι οι υπήκοοι τρίτων χωρών και οι ανιθαγενείς, που εισέρχονται χωρίς τις νόμιμες διατυπώσεις στη χώρα ή διαμένουν χωρίς τις νόμιμες διατυπώσεις στην Ελλάδα και δεν αποδεικνύουν την ιθαγένεια και την ταυτότητά τους με έγγραφο δημόσιας αρχής. Τα πρόσωπα αυτά οδηγούνται άμεσα με ευθύνη των αστυνομικών ή λιμενικών αρχών που επιλαμβάνονται αρμοδίως, σε Κέντρο Υποδοχής και Ταυτοποίησης. Η μεταφορά μπορεί να πραγματοποιηθεί και με μέριμνα της Υπηρεσίας Υποδοχής και Ταυτοποίησης, σε περίπτωση αδυναμίας των αρμόδιων αστυνομικών ή λιμενικών αρχών ή προκειμένου για την ταχεία και προσήκουσα μεταφορά προσώπων που ανήκουν σε ευάλωτες ομάδες, όπως αυτές ορίζονται στην περίπτωση δ’ της παραγράφου 5 του παρόντος άρθρου
Με Κοινή δήλωση Αρβανίτη-Γκαρά-Μιχαηλίδη-Μπουρνού-Σαντορινιού-Ψυχογιού ο ΣΥΡΙΖΑ παίρνει θέση λέγοντας πως η κυβέρνηση Μητσοτάκη επισφραγίζει την καταδίκη των νησιών και του Έβρου
Η σημερινή δημοσιοποίηση από την «Εφημερίδα των Συντακτών» της εξοργιστικής εγκυκλίου του Γενικού Γραμματέα Μεταναστευτικής Πολιτικής προς την Υπηρεσία Ασύλου, επιβεβαιώνει απόλυτα τον αρχικό και επίμονο ισχυρισμό μας για την προ καιρού ειλημμένη
απόφαση της κυβέρνησης της ΝΔ να μετατρέψει τα νησιά του Ανατολικού Αιγαίου και τον Έβρο σε μόνιμες αποθήκες ψύχων και να είναι αυτά που θα επωμιστούν εσαεί το βάρος του προσφυγικού ζητήματος για λογαριασμό της Ευρωπαϊκής Ένωσης.
Ο χυδαίος και απροκάλυπτος εμπαιγμός των τοπικών κοινωνιών των νησιών και του Έβρου μέσω ψευδών διαβεβαιώσεων του κ. Μηταράκη και των κατά τόπους κυβερνητικών Βουλευτών για «αποσυμφόρηση», καθώς και οι απάνθρωπες δοκιμασίες που
υποβάλλονται οι αιτούντες άσυλο από τον Υπουργό – εκτελεστικό βραχίονα στη μεταναστευτική πολιτική – του κ. Μητσοτάκη, αποτυπώνονται για άλλη μια φορά στην οδηγία που έλαβαν τη Δευτέρα 22/11 τα Περιφερειακά Γραφεία Ασύλου της ενδοχώρας:
Όλες ανεξαιρέτως οι αιτήσεις ασύλου θα γίνονται αναγκαστικά και αποκλειστικά στα ΚΥΤ της Λέσβου, της Χίου, της Σάμου, της Λέρου, της Κω και της Ορεστιάδας, ανεξαρτήτως του σημείου εισόδου των προσφύγων στη χώρα! Κοινώς, όλοι οι πρόσφυγες από κάθε σημείο
της χώρας θα μεταφέρονται και θα παραμένουν υποχρεωτικά στα νησιά μας και στον Έβρο!
Κι όλα αυτά για να ικανοποιηθούν οι δήμαρχοι, οι περιφερειάρχες και οι ψηφοφόροι της ΝΔ στις μεγάλες εκλογικές περιφέρειες της ενδοχώρας και να εκπληρωθεί ο ρόλος της «ασπίδας» της Ευρώπης, που επιφυλάσσει το νέο Σύμφωνο Μετανάστευσης και Ασύλου στην Ελλάδα, ρόλο που έχει ήδη αποδεχθεί πλήρως η ΝΔ, συντασσόμενη με την γραμμή των συντηρητικών της Ευρώπης ζητώντας νομιμοποίηση των εκτός διεθνούς δικαίου επαναπροωθήσεων, και απαξιώνοντας εμμέσως πλην σαφώς το ρόλο των Med5.
Η απόφαση αυτή εξηγεί πλήρως την εμμονή της κυβέρνησης Μητσοτάκη και του αρμόδιου υπουργού, κ. Μηταράκη, για την κατασκευή νέων υπερδομών χωρητικότητας πολλών χιλιάδων ανθρώπων στα νησιά μας και τον Έβρο. Αποτελεί, όμως, και την τελευταία πράξη της παρωδίας του θιάσου της κυβέρνησης της Νέας Δημοκρατίας για τη διαχείριση του προσφυγικού και τη δήθεν «αποσυμφόρηση» των νησιών και του Έβρου, που τελικά θα καταλήξει σε γιγάντωση και μονιμοποίηση της συμφόρησης. Είναι επικίνδυνοι. Θα μας βρούνε μπροστά τους.
Καλούμε για μια ακόμη φορά τους αρμόδιους Υπουργούς και τον Πρωθυπουργό να απομακρυνθούν από την ακροδεξιά συμμαχία των χωρών του Βίσενγκραντ και της Αυστρίας και να εφαρμόσουν μια πολιτική διαχείρισης βασισμένη απαρέγκλιτα στο διεθνές
δίκαιο, τα ανθρώπινα δικαιώματα και το συμφέρον της χώρας, με παράλληλη πίεση προς την Ευρώπη να αναλάβει τις ευθύνες της.
Κώστας Αρβανίτης, Ευρωβουλευτής, μέλος της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων του Ευρωκοινοβουλίου Αναστασία Γκαρά, Βουλευτής Έβρου, Αναπληρώτρια Τομεάρχης Ενημέρωσης, Επικοινωνίας
και Ψηφιακής Διακυβέρνησης Ανδρέας Μιχαηλίδης, Βουλευτής Χίου, Αναπληρωτής Τομεάρχης Ναυτιλίας και Νησιωτικής
Πολιτικής Γιάννης Μπουρνούς, Βουλευτής Λέσβου, Αναπληρωτής Τομεάρχης Εξωτερικών Νεκτάριος Σαντορινιός, Βουλευτής Δωδεκανήσου, Τομεάρχης Ναυτιλίας και Νησιωτικής Πολιτικής Γιώργος Ψυχογιός, Βουλευτής Κορίνθου, Τομεάρχης Μεταναστευτικής Πολιτικής
Δεν θα γίνουν τα νησιά μας Μακρόνησοι του 21ου αιώνα! – Οικολόγοι Πράσινοι
Συνεχίζοντας την πολιτική μετατροπής των νησιών και του Έβρου σε τεράστιες ανθρωποφυλακές, με νέα εγκύκλιο του ΓΓ Μεταναστευτικής Πολιτικής κ. Γεωργιάδη, τα Περιφερειακά Γραφεία Ασύλου της ενδοχώρας δεν θα δέχονται νέα αιτήματα ασύλου, αλλά θα κατευθύνουν στα ΚΥΤ των νησιών ή του Έβρου όσους επιθυμούν να κάνουν αίτημα ασύλου από όλη τη χώρα. Με αυτό το τρόπο στα ΚΥΤ της Λέσβου, Χίου, Σάμου, Λέρου, Κω και Ορεστιάδας θα οδηγείται οποιοσδήποτε βρεθεί στη ενδοχώρα, είτε στην Αθήνα ή Θεσσαλονίκη, είτε σε περιοχές όπως η Κρήτη, η Καλαμάτα ή η Ρόδος, όπου έχουν καταγραφεί αφίξεις προσφύγων τον τελευταίο καιρό.
20 μήνες μετά την αποτυχημένη προσπάθεια της Κυβέρνησης να επιβάλει με τα ΜΑΤ, σε Λέσβο και Χίο, τη δημιουργία των «υπερφυλακών»- Κλειστών Κέντρων Κράτησης, χιλιάδων προσφύγων και μεταναστών, ο κ. Μηταράκης πανηγυρίζει για την άμεση έναρξη των εργασιών για την κατασκευή τους, διαφημίζοντας μάλιστα τη «μικρή» δυναμικότητα τους (3 έως 5 χιλιάδων), χωρίς όμως, εμείς να ξεχνάμε ότι και η Μόρια αρχικά είχε δυναμικότητα 650 ανθρώπων και με την κυβέρνηση της ΝΔ έφτασε να «φιλοξενεί» πάνω από 20,000 ψυχές.
Κόντρα στις τοπικές κοινωνίες και αντίθετα με τις αποφάσεις του Περιφερειακού και των Δημοτικών Συμβουλίων για τη προσωρινή παραμονή προσφύγων και μεταναστών στα νησιά, η Κυβέρνηση προχωρά στη δημιουργία υπερδομών που θα εγκλωβίσουν χιλιάδες πρόσφυγες και μετανάστες σε αυτά, εξάροντας την αντίδραση των τοπικών κοινωνιών, που βλέπουν ότι καλούνται να υποστηρίξουν μια αδιέξοδη πολιτική που καθιστά τα νησιά φυλακές ανθρώπινων ψυχών.
Ο Μιχάλης Μπάκας, Μέλος του Πανελλαδικού Συμβουλίου και Συντονιστής του Χαρτοφυλακίου  Μετανάστευσης & Ασύλου των Οικολόγων ΠΡΑΣΙΝΩΝ δήλωσε: «Η κυβέρνηση εγκλωβίζει ανθρώπους στα νησιά και εμφανίζεται να προσδοκά επιστροφές μεταναστών στην Τουρκία, κάτι που στην πράξη όλοι καταλαβαίνουμε ότι δεν θα γίνει, καθώς το καθεστώς Ερντογάν εργαλειοποιεί το ζήτημα για δικούς του εσωτερικούς λόγους. Παράλληλα είναι ανόητο και ουτοπικό να πιστεύει κάποιος ότι θα έρθει η κυβέρνηση σε συμφωνία με το καθεστώς των Ταλιμπάν για την επιστροφή μεταναστών εκεί.
Τι μένει; Ο εγκλωβισμός χιλιάδων προσφύγων και μεταναστών στα νησιά και στον Έβρο, όπως φαίνεται και με τη βούλα της πρόσφατης εγκυκλίου του Υπουργείου, που οδηγεί όλους όσοι θέλουν να κάνουν αίτημα ασύλου από όλη την Ελλάδα εδώ.  Θα φέρνουν πρόσφυγες από την Καλαμάτα να κάνουν αίτημα ασύλου στη Μυτιλήνη; Καλούμε, έστω και την ύστατη στιγμή, την κυβέρνηση να αλλάξει πολιτική, κατανοώντας το βάρος της ευθύνης καταδίκης των νησιών μας σε σύγχρονες ανθρωποφυλακές, σε Μακρονήσους του 21ου αιώνα.»
Η Απάντηση του Υπουργού Νότη Μηταράκη
Βάσει της εγκυκλίου, εξασφαλίζεται ότι παράνομα εισελθόντες που εμφανίζονται σε γραφεία Ασύλου δεν υποβάλλουν αίτημα και άμεσα αποχωρούν, αλλά αντίθετα οδηγούνται σε κατάλληλες δομές ώστε να υπάρξουν οι προβλεπόμενοι, από την εθνική και ευρωπαϊκή νομοθεσία, έλεγχοι και να ολοκληρωθεί η απαραίτητη καταγραφή.
Στόχος είναι να καταπολεμηθούν τα κυκλώματα λαθροδιακινητών που βοηθούν πολίτες τρίτων χωρών να αποφύγουν τον έλεγχο και την καταγραφή στα σύνορα. Η ορθή εφαρμογή του Νόμου συμβάλει στην ασφάλεια των πολιτών και της χώρας και στην καταπολέμηση της παράνομης μετανάστευσης.
Ως προς τους παράνομα εισελθόντες στα συνοριακά σημεία ελέγχου (Φυλάκιο & νησιά Αιγαίου), η διαδικασία δεν μεταβάλλεται.
Αυτονόητα δεν τίθεται θέμα μεταφοράς αιτούντων άσυλο για παραμονή σε δομές στα συνοριακά σημεία, ήτοι στα νησιά και τον Έβρο.
Αντίθετα, ως προς τα νησιά, η παρούσα Κυβέρνηση έχει επιτύχει την γενναία αποσυμφόρηση τους. Συγκεκριμένα, ενώ τον Ιούλιο του 2019 βρίσκονταν 17.057 Πολίτες Τρίτων Χωρών στα νησιά του Ανατολικού Αιγαίου, ήτοι το 20% του συνόλου των ΠτΧ στη χώρα, σήμερα φιλοξενούνται σε αυτά 3.851 (10% του συνόλου της χώρας). Ως προς το ΚΥΤ Φυλακίου Έβρου, σήμερα παραμένουν για καταγραφή συνολικά 246 αιτούντες άσυλο.